中華廠商聯合會籌辦工展會多年,喺兩岸四地亦曾舉辦工展會,推廣本港品牌,原來最新大計係涉足網購,打算舉辦「網上工展會」。
李秀恒(左)同吳永嘉(右)搭晒膊頭,互相支持競逐廠商會嘅立法會議席。
廠商會副會長兼展覽服務公司主席戴澤良尋日喺傳媒午宴上話,唔少人喺工展會購物,之後都會致電查詢喺邊度可以買番嗰啲產品,廠商會依家正籌備網上工展會,第一個目標係深圳前海,下一步可能會喺武漢、橫琴同廣州等地開展。形式方面,就係設立實體店舖展出本港產品,想買嘅人睇完可以喺網上買,至於會用邊一個網購平台,就視乎該地區最多人用邊個,並無規定。
另外,盛傳廠商會會長Eddy李秀恒同副會長Jimmy吳永嘉都有意競逐廠商會嘅立法會議席,Eddy話未考慮係咪參選,會支持所有有意參選嘅副會長,但又唔能夠話有副會長參選,自己一定唔選。Jimmy就話支持Eddy同所有有心有力服務嘅人,而自己就樂意喺任何適合嘅崗位服務。呢一刻大家都咁禮讓,唔知遲啲會點呢?